VDSS Sklep Psp 29/2022
Sodna praksa Višjega delovnega in socialnega sodišča, 2022-02-02

Nada Perič Vlaj (preds.), mag. Lilijana Strban (poroč.), Elizabeta Šajn Dolenc

Tožnica, ne glede na podana pojasnila v sklepih tako sodišča prve stopnje kot pritožbenega sodišča, vedno znova vlaga pritožbe zoper odločitve pritožbenega sodišča. Ko je odločba pravnomočna, jo je mogoče izpodbijati zgolj z izrednimi pravnimi sredstvi, za katera pa morajo biti izpolnjeni točno določeni zakonski razlogi. Obravnavana pritožba tako ni dovoljena in je posledično z izpodbijanim sklepom pravilno in zakonito zavržena.

Pritožba se zavrne in se potrdi sklep sodišča prve stopnje.

1. Sodišče prve stopnje je z izpodbijanim sklepom zavrglo pritožbo tožnice zoper sklep VDSS opr. št. Psp 237/2021 z dne 15. 12. 2021.

2. Zoper tak sklep je tožnica 19. 1. 2022 vložila pritožbo. Izpostavlja, da je 100 % invalid, kar je potrdil tudi sodni izvedenec zdravnik. Do onemoglosti je 30 let negovala starše, zato pri uveljavitvi pravic ne bo odnehala. Zahteva presojo Ustavnega sodišča RS, ki bo potrdilo kar zatrjuje.

4. Pritožbeno sodišče je izpodbijani sklep preizkusilo skladno s pritožbenimi navedbami, upoštevajoč 366. člena Zakona o pravdnem postopku (Ur. l. RS, št. 73/2007 s spremembami, v nadaljevanju ZPP) v obsegu iz drugega odstavka 350. člena ZPP. Sodišče prve stopnje je ob tako podanem dejanskem stanju pravilno uporabilo materialno pravo, pri čemer ni kršilo procesnih določb, na katere pazi sodišče po uradni dolžnosti.

5. Sodišče prve stopnje in pritožbeno sodišče sta v tem socialnem sporu že večkrat odločala. Tožnici je bilo že pojasnjeno, da je pritožba kot pravno sredstvo dovoljena le zoper sodbo sodišča prve stopnje. To zagotavlja tudi 25. člen Ustave RS (Ur. l. RS, št. 33/91-1 s spremembami). Sodišče prve stopnje je v 4. točki obrazložitve sklepa ponovno pravilno obrazložilo, da so bila v tem sporu izčrpana vsa redna pravna sredstva in da zoper sklep sodišča druge stopnje pritožba ni dovoljena.

6. V tem socialnem sporu je tako prišlo do ponovitve situacije, ki je bila podana že ob izdaji predhodnega sklepa VDSS opr. št. Psp 237/2021 z dne 15. 12. 2021. Upoštevajoč ravnanje tožnice je mogoče ugotoviti, da tožnica, ne glede na podana pojasnila v sklepih tako sodišča prve stopnje kot pritožbenega sodišča, vedno znova vlaga pritožbe zoper odločitve pritožbenega sodišča. Ko je odločba pravnomočna, jo je mogoče izpodbijati zgolj z izrednimi pravnimi sredstvi, za katera pa morajo biti izpolnjeni točno določeni zakonski razlogi. Obravnavana pritožba tako ni dovoljena in je posledično z izpodbijanim sklepom pravilno in zakonito zavržena.

7. Na podlagi predhodno obrazloženega je potrebno na temelju 2. točke 365. člena ZPP pritožbo kot neutemeljeno zavrniti in potrditi izpodbijani sklep. Ostale pritožbene navedbe glede same vsebine spora, pa so za pritožbeno rešitev nerelevantne.

V tej zadevi je sodba, s katero je sodišče odločilo o zahtevku tožnice, postala pravnomočna 7. 9. 2021. Z novelo ZPP-E (Ur. l. RS, št. 10/2017) je skladno s 357.a členom ZPP pritožba zoper sklep drugostopenjskega sodišča sicer dovoljena, vendar le v primeru, da drugostopenjsko sodišče s sklepom razveljavi sodbo in vrne zadevo sodišču prve stopnje v novo sojenje, pri čemer pa v obravnavanem primeru ne gre za takšen primer.

Tožnica si svojega pravnega položaja ne more izboljšati, ker je odločitev o zahtevku tožnice že pravnomočna.

Zakon o pravdnem postopku (1999) - ZPP  - člen 357a.

Ustava Republike Slovenije (1991) - URS  - člen 25.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.